જયારે સ્વામીજીએ એમ કહ્યું કે મારા દેશની સ્ત્રીઓ માટે એક યોજના છે ત્યારે સ્વામીજીના મનમાં સ્ત્રીઓને શિક્ષણ દ્વારા આગળ લાવવાની કલ્પના હતી. માર્ગારેટ લંડનમાં શિક્ષણના કાર્યમાં જ જોડાયેલાં હતાં. આમ એક ઉમદા સંયોગ રચાયો અને ભગિની નિવેદિતાએ પણ કલકત્તામાં પોતે જ્યાં રહેતાં હતાં ત્યાં કન્યાઓ અને ભણવા ઇચ્છુક સ્ત્રીઓ માટે વિદ્યાલયનો પ્રારંભ કર્યો. સ્વામીજી પોતે એ માટે યોજાયેલી પ્રથમ બેઠકમાં હાજર રહ્યા અને સભામાં ઉપસ્થિત ગૃહસ્થોને પોતાની બાલિકાઓને ભણવા મોકલવા પ્રોત્સાહિત કર્યા. કેવાં કષ્ટોનો સામનો નિવેદિતાએ કર્યો હશે એની કલ્પના કરવા જેવી છે. પોતે વિદેશી, ભાષાની સમસ્યા અને સ્ત્રીકેળવણીનું હજુ ભળભાંખળું પણ ભારતમાં માંડ થયું હતું એ સંજોગોમાં નિરાશ થયા વિના તેમણે સ્ત્રીકેળવણી માટે દૃઢ નિર્ધાર કર્યો. ધીમે ધીમે તેમણે કેળવણીની સાથે સાથે સ્ત્રીઓને પગભર બનાવવા વ્યવસાય પ્રશિક્ષણનો પણ પ્રારંભ કર્યો.